Geliefde Springs-sakeman sterf toe rowers toeslaan | Maroela Media
Johan Jordaan is Maandag in 'n rooftog doodgeskiet. (Foto: Verskaf)
'n Bekende sakeman van Springs in Gauteng is dood nadat hy verbete probeer het om sy gesin teen 'n bende rowers wat hul onderneming wou beroof, te beskerm.
Johan Jordaan (65) het Maandag in hom en sy vrou, Stephne, se winkel – Mr. Lawnmower & Pool – gesterf, maar eers nadat hy glo self een van die rowers doodgeskiet en nog een gewond het.
Die egpaar bedryf die winkel al sowat 38 jaar lank en is bekende sakelui in die omgewing.
Vyf mans, almal gewapen, het die winkel gister kort voor 09:00 binnegekom en Stephne aanvanklik aangehou. Johan was in sy kantoor in die winkel en Stephne het vir hom geskreeu dat hulle beroof word.
Johan en Stephne Jordaan. (Foto: Verskaf)
Johan het oënskynlik uit die kantoor gestorm en twee van die rowers raakgeskiet, voor hy self gewond is. Die bende het op die vlug geslaan en Johan het agter die toonbank inmekaargesak.
Die liggaam van een van die aanvallers is glo later gevind, terwyl 'n tweede vermeende aanvaller, ook gewond, aangekeer is. Na verneem word, is 'n derde man, glo die bestuurder van die wegkommotor, reeds aangekeer. Die polisie is glo kort op die hakke van nog twee aanvallers.
Stephne en hul dogter, Jackie Bentley – wat ook by die onderneming werk – het by hom gewaak terwyl hulle om hulp gewag het.
"Steph, ek gaan dood …" het Johan aan sy vrou gesê kort voor hy gesterf het.
Niks is tydens die voorval geroof nie en niemand anders in die winkel is beseer nie.
Pieter Jordaan, een van die egpaar se seuns, sê hy is inderhaas van Pretoria na Springs nadat hy oor die voorval ingelig is. "So baie dinge het deur my kop gegaan. Toe ek daar aankom, het my ma nog steeds by my pa gesit. Dit was verskriklik om te sien.
"My ma is stukkend."
Die egpaar se ander seun, ook Johan (Jorrie), het Maandag van sy wittebrood teruggekeer. 'n Vriend het hom en sy vrou by die lughawe met die tragiese nuus ingewag en ook na die toneel geneem. Saam het die familie vir oulaas van Johan afskeid geneem.
Stephne en Johan Jordaan en hul familie. (Foto: Verskaf)
Pieter het sy pa as 'n steunpilaar in die gemeenskap en 'n besonderse man bestempel.
"Hy was 'n ongelooflike man en daar is so baie mense wat vir hom lief was. Hy het altyd gehelp waar hy kon. Dit is 'n baie groot boom wat geval het."
Pieter sê hy en sy gesin het Sondag by sy ouers gekuier. "Ons het lekker gekuier en gebraai en was almal bymekaar. Dit was baie spesiaal."
'n Gedenkdiens vir Johan word Vrydag om 10:00 by Vinkvlei op Springs gehou. Hy laat ook drie kleinkinders, 'n broer en 'n suster agter.
Sjoe dis hartseer. My hart is baie seer vir hulle part. Sterkte aan die familie. Hopelik sal die gereg doen wat reg is sodra hul al die verdagtes gevang het. sjoe dis waarlik n baie hartseer storie. RIV Johan.
Iemand gaan nou weer sê: "Genoeg is genoeg" en dan doen ons weer bokkerol tot volgende keer. (More of so) :-(
Shoe, ek raak daagliks verby die winkel, hy is so lank al daar, van my kinderdae af. Dis ook minder as 2km van my huis af. So jammer oor Johan se afsterwe.
Sterkte aan die famielie ek hoor daai rowers word almal gou gevang en dan moet hulle maar lank gaan sit.